CELEX: 52013PC0153
Language: el
Date: 2013-03-20
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου

|
			
		
		
		52013PC0153
		
			Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου /* COM/2013/0153 final - 2013/0082 (COD) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           ΠΛΑΙΣΙΟ ΤΗΣ ΠΡΟΤΑΣΗΣ
Η Επιτροπή υποβάλλει την παρούσα νέα πρόταση
κανονισμού προς το Ευρωπαϊκό Κοινοβούλιο και το Συμβούλιο ύστερα από την
απόφαση του Δικαστηρίου της Ευρωπαϊκής Ένωσης για την ακύρωση του κανονισμού
(ΕΕ, Ευρατόμ) αριθ. 617/2010 του Συμβουλίου, σχετικά με την κοινοποίηση στην
Επιτροπή επενδυτικών σχεδίων σε ενεργειακή υποδομή εντός της Ευρωπαϊκής Ένωσης
και τη διατήρηση σε ισχύ των αποτελεσμάτων αυτού έως ότου εκδοθεί νέος
κανονισμός με την προσήκουσα νομική βάση, και συγκεκριμένα το άρθρο 194
παράγραφος 2 της Συνθήκης για τη λειτουργία της Ευρωπαϊκής Ένωσης.
Το πεδίο εφαρμογής του προτεινόμενου
κανονισμού είναι πανομοιότυπο με εκείνο του καταργούμενου κανονισμού. Τα κράτη
μέλη υποχρεούνται να κοινοποιούν ανά διετία στην Επιτροπή δεδομένα και
πληροφορίες σχετικά με επενδυτικά σχέδια που αφορούν την παραγωγή, την
αποθήκευση και τη μεταφορά πετρελαίου, φυσικού αερίου, ηλεκτρικής ενέργειας
(συμπεριλαμβανομένης της ηλεκτρικής ενέργειας που παράγεται από ανανεώσιμες
πηγές ενέργειας), και βιοκαυσίμων, καθώς και τη δέσμευση και αποθήκευση
διοξειδίου του άνθρακα.
Οι επενδύσεις που πρέπει να κοινοποιούνται
στην Επιτροπή περιλαμβάνουν προγραμματισμένα και υπό εκτέλεση σχέδια, σχέδια
που προβλέπουν τη μετατροπή υφιστάμενης υποδομής ή τον παροπλισμό υποδομής ορισμένου
μεγέθους, σε πενταετή ορίζοντα, στο έδαφος των κρατών μελών,
συμπεριλαμβανομένων των διασυνδέσεων με τρίτες χώρες. Οι οικείες επιχειρήσεις
θα πρέπει να υποχρεούνται να κοινοποιούν στο κράτος μέλος τα εν λόγω δεδομένα και
πληροφορίες.
Η απόφαση του Δικαστηρίου, στις 6 Σεπτεμβρίου
2012, ελήφθη μετά την προσφυγή κατά του Συμβουλίου, τον Οκτώβριο του 2010, από
το Ευρωπαϊκό Κοινοβούλιο, το οποίο αμφισβητεί τη νομική βάση που
χρησιμοποιήθηκε για την έκδοση του κανονισμού 617/2010 και καλεί το Δικαστήριο
να την ακυρώσει (υπόθεση C-490/10). Το Συμβούλιο είχε χρησιμοποιήσει ως νομική
βάση το άρθρο 337 της ΣΛΕΕ και το άρθρο 187 της Συνθήκης ΕΚΑΕ, με την
αιτιολογία ότι ο εν λόγω κανονισμός αφορά τη δραστηριότητα συγκέντρωσης γενικών
πληροφοριών. 
Ύστερα από το αίτημα του Κοινοβουλίου, το
Δικαστήριο ακύρωσε τον κανονισμό 617/2010, διατήρησε όμως τα αποτελέσματά του
μέχρι να εκδοθεί νέος κανονισμός επί της ορθής νομικής βάσεως σε εύλογο χρονικό
διάστημα. Για τη συμμόρφωση προς την απόφαση του Δικαστηρίου και την εξασφάλιση
της συνέχειας στην παρατήρηση των επενδυτικών σχεδίων σε ενεργειακή υποδομή, η
Επιτροπή προτείνει κανονισμό με το ίδιο περιεχόμενο με εκείνο του ακυρωθέντος
κανονισμού και υποδεικνύει ορισμένες προσαρμογές οι οποίες είναι αναγκαίες λόγω
της νέας νομοθετικής διαδικασίας. Οι εν λόγω
τροποποιήσεις αφορούν τη νέα αυτή νομοθετική διαδικασία (συνήθη νομοθετική
διαδικασία), την ημερομηνία επανεξέτασης της πράξης (31 Δεκεμβρίου 2016 αντί
για 23 Ιουλίου 2015) και την ημερομηνία υποβολής εκθέσεων. 
Σύμφωνα με την απόφαση του Δικαστηρίου, τα
αποτελέσματα του ακυρωθέντος κανονισμού διατηρούνται έως ότου εκδοθεί νέος
κανονισμός. Παρότι αναμένεται η ταχεία έγκριση του νέου κανονισμού εντός του
2013, είναι μάλλον απίθανο να εγκριθεί ο κανονισμός αυτός πριν από τον Ιούλιο
του 2013, δηλαδή την επόμενη προθεσμία που έχει καθοριστεί για την κοινοποίηση
των επενδύσεων από τα κράτη μέλη σύμφωνα με τον ακυρωθέντα κανονισμό. Η προσεχής
διαδικασία υποβολής εκθέσεων το 2013 θα πρέπει, συνεπώς, να εξακολουθήσει να
βασίζεται στις διατάξεις του ακυρωθέντος κανονισμού. Στη νέα πρόταση
κανονισμού, τα δεδομένα θα πρέπει να κοινοποιηθούν πριν από την 1η Ιανουαρίου
2015 και, εν συνεχεία, ανά διετία. 
Η μορφή και οι διάφορες άλλες τεχνικές λεπτομέρειες της κοινοποίησης
προς την Επιτροπή των δεδομένων και των πληροφοριών σχετικά με επενδυτικά
σχέδια σε ενεργειακή υποδομή καθορίζονται στο παράρτημα του κανονισμού (ΕΕ,
Ευρατόμ) αριθ. 833/2010 της Επιτροπής, της 21ης Σεπτεμβρίου 2010, σχετικά με
την εφαρμογή του ακυρωθέντος κανονισμού (ΕΕ, Ευρατόμ) αριθ. 617/2010 του
Συμβουλίου. Ο κανονισμός 833/2010 της Επιτροπής θα εξακολουθήσει να εφαρμόζεται
έως την αναθεώρησή του, η οποία θα πραγματοποιηθεί αμέσως μετά την έκδοση της
παρούσας πρότασης κανονισμού.
2.           ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ
ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
Δεδομένου ότι, αφενός, η εκτίμηση των
επιπτώσεων και η διαβούλευση με τα ενδιαφερόμενα μέρη πραγματοποιήθηκαν δεόντως
όταν υπεβλήθη η πρόταση του κανονισμού 617/2010, και, αφετέρου, ότι το
περιεχόμενο της πρότασης κανονισμού είναι πανομοιότυπο με εκείνο του κανονισμού
617/2010, η Επιτροπή δεν προέβη σε νέα εκτίμηση των επιπτώσεων, ούτε
δρομολόγησε νέες διαβουλεύσεις με τα ενδιαφερόμενα μέρη. 
3.           ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
Συνοπτική παρουσίαση της προτεινόμενης
δράσης
Ο προτεινόμενος κανονισμός θεσπίζει κοινό
πλαίσιο για την κοινοποίηση στην Επιτροπή των δεδομένων και των πληροφοριών που
αφορούν επενδυτικά σχέδια σε ενεργειακή υποδομή στους κλάδους του πετρελαίου,
του αερίου, της ηλεκτρικής ενέργειας και των βιοκαυσίμων, καθώς και τις
εκπομπές διοξειδίου του άνθρακα των εν λόγω κλάδων. 
Ανά διετία, τα κράτη μέλη, ή οι οντότητες στις
οποίες αναθέτουν το καθήκον αυτό, θα πρέπει να υποχρεούνται να συλλέγουν και να
κοινοποιούν δεδομένα και πληροφορίες σχετικά με επενδυτικά σχέδια που αφορούν
την παραγωγή, τη μεταφορά και την αποθήκευση. Για την ελαχιστοποίηση της
διοικητικής επιβάρυνσης έχουν προβλεφθεί δύο στοιχεία ευελιξίας και
απλούστευσης: 
–     
εκτός των περιπτώσεων στις οποίες λαμβάνονται
διαφορετικές αποφάσεις από τα κράτη μέλη, οι επιχειρήσεις θα είναι υποχρεωμένες
να παρέχουν σε αυτά – ή στην αρμόδια οντότητα – πληροφορίες σχετικά με τα
επενδυτικά τους σχέδια, συμπεριλαμβανομένων των σχεδίων παροπλισμού· 
–     
τα κράτη μέλη θα απαλλάσσονται από την υποχρέωση υποβολής
εκθέσεων, εφόσον παρέχουν ήδη ισοδύναμες πληροφορίες στην Επιτροπή δυνάμει της ειδικής
για τον ενεργειακό τομέα νομοθεσίας της ΕΕ. Τούτο θα ισχύει επίσης στις
περιπτώσεις που τα σχετικά δεδομένα συλλέγονται από οργανισμούς που έχουν
αναλάβει προγράμματα ανάπτυξης των δικτύων αερίου και ηλεκτρικής ενέργειας.
Στην περίπτωση αυτή, οι εν λόγω οργανισμοί θα πρέπει να κοινοποιούν τα σχετικά
δεδομένα στην Επιτροπή, με κατάλληλες παρατηρήσεις, ενδεχομένως, από τα κράτη
μέλη. 
Τα δεδομένα και οι πληροφορίες που θα
συλλέγονται (είδος επένδυσης, προβλεπόμενη δυναμικότητα, σημαντικότερα εμπόδια
κ.λπ.) θα είναι ενδεικτικά των κυριότερων επενδυτικών τάσεων σε ενεργειακή
υποδομή στην ΕΕ. Έχει ληφθεί μέριμνα ώστε να εξασφαλίζεται ότι τα δεδομένα και
οι πληροφορίες που θα κοινοποιούνται στην Επιτροπή θα πληρούν τα γενικώς
αποδεκτά πρότυπα, ότι η παραλαβή, η αποθήκευση και η επεξεργασία των δεδομένων
και πληροφοριών θα εκτελούνται με τα κατάλληλα εργαλεία ΤΠ και με πλήρη τήρηση
του νομικού πλαισίου σχετικά με την προστασία των φυσικών προσώπων έναντι της
επεξεργασίας δεδομένων, καθώς και ότι τα δεδομένα και οι πληροφορίες θα
δημοσιοποιούνται μόνον εφόσον δεν είναι εμπορικά ευαίσθητου χαρακτήρα.
Με βάση τα δεδομένα και τις πληροφορίες που θα
παραλαμβάνει, η Επιτροπή θα εκπονεί σε τακτική βάση διακλαδική ανάλυση της
διαρθρωτικής εξέλιξης και των προοπτικών του ενεργειακού συστήματος της ΕΕ,
καθώς και κάθε άλλη απαιτούμενη ειδική ανάλυση. Με τον τρόπο αυτό, θα μπορούν
να διαπιστωθούν οι δυνητικές μελλοντικές αποκλίσεις μεταξύ προσφοράς και
ζήτησης στον τομέα της ενέργειας, καθώς και τα εμπόδια στις επενδύσεις. Χάρη στις
αναλύσεις αυτές η Επιτροπή θα μπορεί να προωθεί καλύτερα τις βέλτιστες
πρακτικές και να βελτιώνει τη διαφάνεια για τους παράγοντες της αγοράς. Τα
αποτελέσματα αυτών των αναλύσεων θα συζητούνται με τους άμεσα ενδιαφερόμενους
και θα δημοσιεύονται, ώστε να συνδιαμορφώνονται οι απόψεις επ’ αυτών των
θεμάτων.
Νομικές
βάσεις
Η νομική βάση της παρούσας πρότασης είναι το
άρθρο 194 της Συνθήκης για τη λειτουργία της Ευρωπαϊκής Ένωσης.
Αρχή της επικουρικότητας
Σκοπός της παρούσας πρότασης είναι να
ενισχυθεί το πλαίσιο των διατάξεων σχετικά με τη συλλογή των δεδομένων και των
πληροφοριών που απαιτούνται για την εκτέλεση των καθηκόντων της Επιτροπής. Με
τα κατάλληλα δεδομένα, η Επιτροπή και, ιδίως, το Παρατηρητήριο Ενεργειακών
Αγορών της θα είναι καλύτερα σε θέση να παρακολουθούν την εξέλιξη του
ενεργειακού συστήματος της ΕΕ, με διακλαδική προοπτική και σε επίπεδο ΕΕ, καθώς
και τα ενδεχόμενα προβλήματα που θα ήταν δυνατόν να επιφέρουν καθυστερήσεις ή
να εμποδίσουν τα επενδυτικά σχέδια. Λόγω της αλληλεξάρτησης των επιμέρους
κλάδων του ενεργειακού τομέα (π.χ. ηλεκτρικής ενέργειας και αερίου) και της
ύπαρξης της εσωτερικής αγοράς, η διευρωπαϊκή διάσταση αποκτά συνεχώς αυξανόμενη
σημασία, γεγονός που αιτιολογεί το ρόλο των θεσμικών οργάνων της ΕΕ, ιδίως δε
της Επιτροπής. 
Αρχή της αναλογικότητας
Η πρόταση συνάδει με την αρχή της
αναλογικότητας. Η παρούσα πρόταση δεν υπερβαίνει ό,τι είναι απαραίτητο για την
επίτευξη των επιδιωκόμενων στόχων. Τα κράτη μέλη θα εξακολουθήσουν να έχουν μεγάλη
ευελιξία επιλογής ως προς τα συστήματα συλλογής δεδομένων.
Επιλογή νομικών πράξεων
Η προτεινόμενη πράξη είναι κανονισμός, επειδή
πρόκειται για αντικατάσταση ισχύοντος κανονισμού.
4.           ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
Η πρόταση θα έχει
περιορισμένη μόνο επίπτωση στον κοινοτικό προϋπολογισμό. Θα πρέπει, ιδίως, να
καλυφθούν δαπάνες πληροφορικής και, εφόσον το αποφασίσει η Επιτροπή, δαπάνες
για την απόκτηση δεδομένων και την επιστροφή των εξόδων των εμπειρογνωμόνων. Δεν
προβλέπονται σημαντικές άμεσες επιπτώσεις στον προϋπολογισμό των κρατών μελών.
5.           ΠΡΟΑΙΡΕΤΙΚΑ ΣΤΟΙΧΕΙΑ
Απλούστευση
Σε σύγκριση με τις ισχύουσες υποχρεώσεις
υποβολής εκθέσεων και τους μηχανισμούς παρακολούθησης, η παρούσα πρόταση δεν
επιφέρει περιττή διοικητική επιβάρυνση, αλλά θα πρέπει να εφαρμόζεται για την
υποβολή εκθέσεων μόνον εφόσον δεν παρέχονται ισοδύναμα δεδομένα και πληροφορίες
δυνάμει ειδικής για τον ενεργειακό κλάδο νομοθεσίας. 
Ρήτρα επανεξέτασης
Η Επιτροπή επανεξετάζει τον μηχανισμό υποβολής
εκθέσεων και παρακολούθησης που θεσπίζεται με τον νέο κανονισμό έως τις 31
Δεκεμβρίου 2016.
2013/0082 (COD)
Πρόταση
ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
ΚΑΙ ΤΟΥ ΣΥΜΒΟΥΛΙΟΥ
σχετικά με την κοινοποίηση στην Επιτροπή των
επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την
αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ
ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της
Ευρωπαϊκής Ένωσης, και ιδίως το άρθρο 194,
Έχοντας υπόψη την πρόταση της Ευρωπαϊκής
Επιτροπής,
Έχοντας υπόψη τη γνώμη της Ευρωπαϊκής
Οικονομικής και Κοινωνικής Επιτροπής,
Έχοντας υπόψη τη γνώμη της Επιτροπής των
Περιφερειών, 
Αποφασίζοντας σύμφωνα με τη συνήθη νομοθετική
διαδικασία,
Εκτιμώντας τα ακόλουθα:
(1)       Η διαμόρφωση γενικής εικόνας
σχετικά με την εξέλιξη των επενδύσεων στην ενεργειακή υποδομή της Ένωσης είναι
απαραίτητη για να μπορέσει η Επιτροπή να εκπληρώσει τα καθήκοντά της στον τομέα
της ενέργειας. Εάν διαθέτει τακτικά επικαιροποιημένα δεδομένα και πληροφορίες,
η Επιτροπή θα έχει τη δυνατότητα να προβαίνει στις αναγκαίες συγκρίσεις και
εκτιμήσεις ή να προτείνει σχετικά μέτρα με βάση τα κατάλληλα αριθμητικά
στοιχεία και αναλύσεις, ιδίως όσον αφορά το μελλοντικό ισοζύγιο μεταξύ
προσφοράς και ζήτησης ενέργειας.
(2)       Το ενεργειακό τοπίο εντός και
εκτός Ένωσης έχει αλλάξει σημαντικά τα τελευταία έτη και καθιστά τις επενδύσεις
σε ενεργειακή υποδομή καίριας σημασίας ζήτημα για τη διασφάλιση του ενεργειακού
εφοδιασμού της Ένωσης, τη λειτουργία της εσωτερικής αγοράς και τη μετάβαση στο
ενεργειακό σύστημα χαμηλών ανθρακούχων εκπομπών που έχει δρομολογήσει η Ένωση.
(3)       Η νέα κατάσταση στον
ενεργειακό τομέα απαιτεί σημαντικές επενδύσεις σε παντός είδους υποδομή σε
όλους τους ενεργειακούς κλάδους, καθώς και την ανάπτυξη νέων τύπων υποδομής και
νέων τεχνολογιών που να αφομοιώνονται από την αγορά. Η ελευθέρωση του
ενεργειακού τομέα και η περαιτέρω ενοποίηση της εσωτερικής αγοράς καθιστούν
σημαντικότερο τον ρόλο των οικονομικών φορέων στο θέμα των επενδύσεων.
Παράλληλα, νέες απαιτήσεις άσκησης πολιτικής, όπως ο καθορισμός στόχων που
επηρεάζουν το ενεργειακό μείγμα, θα στρέψουν τις πολιτικές που ασκούν τα κράτη
μέλη προς νέα και/ή εκσυγχρονισμένη ενεργειακή υποδομή.
(4)       Στο πλαίσιο αυτό, θα πρέπει
να δοθεί μεγαλύτερη προσοχή στις επενδύσεις στην ενεργειακή υποδομή στην Ένωση,
ιδίως για να προλαμβάνονται τα προβλήματα και να προωθούνται οι βέλτιστες
πρακτικές, καθώς και για να καθιερωθεί μεγαλύτερη διαφάνεια όσον αφορά τη
μελλοντική εξέλιξη του ενεργειακού συστήματος στην Ένωση.
(5)       Κατά συνέπεια, η Επιτροπή και,
ιδίως, το Παρατηρητήριο Ενεργειακών Αγορών της θα πρέπει να διαθέτουν ακριβή
δεδομένα και πληροφορίες σχετικά με τα επενδυτικά σχέδια, καθώς και τον παροπλισμό,
στις σημαντικότερες συνιστώσες του ενεργειακού συστήματος της Ένωσης.
(6)       Δεδομένα και πληροφορίες που
αφορούν προβλέψιμες εξελίξεις της δυναμικότητας παραγωγής, μεταφοράς και
αποθήκευσης, καθώς και σχέδια έργων στους διάφορους ενεργειακούς κλάδους ενδιαφέρουν
την Ένωση και είναι σημαντικά για τις μελλοντικές επενδύσεις. Είναι λοιπόν
αναγκαίο να εξασφαλισθεί ότι κοινοποιούνται στην Επιτροπή επενδυτικά σχέδια τα
οποία έχουν αρχίσει ήδη να εκτελούνται ή προβλέπουν παροπλισμό υποδομής ή για
τα οποία έχει ληφθεί οριστική επενδυτική απόφαση.
(7)       Δυνάμει των άρθρων 41 και 42
της Συνθήκης Ευρατόμ, οι επιχειρήσεις υποχρεούνται να κοινοποιούν τα σχέδια
επενδύσεών τους. Οι πληροφορίες αυτές πρέπει να συμπληρώνονται, ιδίως με
τακτικές εκθέσεις σχετικά με την υλοποίηση των επενδυτικών σχεδίων. Οι
πρόσθετες αυτές εκθέσεις δεν θίγουν σε καμία περίπτωση τα άρθρα 41 έως 44 της
Συνθήκης Ευρατόμ.
(8)       Για να διαμορφώνει η Επιτροπή
συνεκτική εικόνα των μελλοντικών εξελίξεων του συνολικού ενεργειακού συστήματος
της Ένωσης, είναι απαραίτητο να προβλεφθεί εναρμονισμένο πλαίσιο υποβολής
εκθέσεων σχετικά με επενδυτικά σχέδια, βασιζόμενο σε επικαιροποιημένες
κατηγορίες επίσημων δεδομένων και πληροφοριών που πρέπει να υποβάλλουν τα κράτη
μέλη.
(9)       Προς τον σκοπό αυτό, τα κράτη
μέλη θα πρέπει να κοινοποιούν στην Επιτροπή δεδομένα και πληροφορίες σχετικά
με, προγραμματιζόμενα ή εκτελούμενα στο έδαφός τους, επενδυτικά σχέδια στις
ενεργειακές υποδομές που αφορούν την παραγωγή, αποθήκευση και μεταφορά
πετρελαίου, φυσικού αερίου, ηλεκτρικής ενέργειας, συμπεριλαμβανομένης της
ηλεκτρικής ενέργειας από ανανεώσιμες πηγές, και βιοκαυσίμων, καθώς και τη
δέσμευση και αποθήκευση διοξειδίου του άνθρακα, συμπεριλαμβανομένων των
διασυνδέσεων με τρίτες χώρες. Οι οικείες επιχειρήσεις θα πρέπει να είναι
υποχρεωμένες να κοινοποιούν στο κράτος μέλος τα εν λόγω δεδομένα και
πληροφορίες.
(10)     Λαμβανομένου υπόψη του
χρονικού ορίζοντα των επενδυτικών σχεδίων στον ενεργειακό τομέα, θα πρέπει να
θεωρείται επαρκής η υποβολή εκθέσεων ανά διετία.
(11)     Για να αποφευχθεί δυσανάλογη
διοικητική επιβάρυνση και να ελαχιστοποιηθούν οι δαπάνες για τα κράτη μέλη και
τις επιχειρήσεις, ιδίως μικρού και μεσαίου μεγέθους, ο παρών κανονισμός θα
πρέπει να παρέχει τη δυνατότητα απαλλαγής των κρατών μελών και των επιχειρήσεων
από τις υποχρεώσεις υποβολής εκθέσεων, υπό τον όρο ότι θα παρέχονται ισοδύναμες
πληροφορίες στην Επιτροπή σύμφωνα με τις ειδικές για τον ενεργειακό τομέα νομικές
πράξεις που έχουν θεσπίσει τα νομοθετικά όργανα της Ένωσης, με σκοπό την
επίτευξη ανταγωνιστικών ευρωπαϊκών ενεργειακών αγορών, τη βιωσιμότητα του
ευρωπαϊκού ενεργειακού συστήματος και την ασφάλεια του ενεργειακού εφοδιασμού
της Ένωσης. Ως εκ τούτου, θα πρέπει να αποφεύγονται οι αλληλεπικαλύψεις όσον
αφορά τις απαιτήσεις υποβολής εκθέσεων που προβλέπονται στην τρίτη δέσμη μέτρων
για την εσωτερική αγορά στον τομέα του φυσικού αερίου και της ηλεκτρικής
ενέργειας.
(12)     Η Επιτροπή και, ιδίως, το
Παρατηρητήριο Ενεργειακών Αγορών της θα πρέπει να έχουν τη δυνατότητα να
λαμβάνουν όλα τα ενδεδειγμένα μέτρα για την επεξεργασία των δεδομένων και την
απλουστευμένη και ασφαλή διαβίβασή τους, συγκεκριμένα με τη χρησιμοποίηση
ενοποιημένων εργαλείων και μεθόδων των τεχνολογιών των πληροφοριών (ΤΠ).
(13)     Η προστασία των φυσικών
προσώπων έναντι της επεξεργασίας δεδομένων προσωπικού χαρακτήρα από τα κράτη
μέλη διέπεται από την οδηγία 95/46/ΕΚ του Ευρωπαϊκού Κοινοβουλίου και του
Συμβουλίου[1], ενώ η προστασία των
φυσικών προσώπων έναντι της επεξεργασίας δεδομένων προσωπικού χαρακτήρα από την
Επιτροπή διέπεται από τον κανονισμό (ΕΚ) αριθ. 45/2001 του Ευρωπαϊκού
Κοινοβουλίου και του Συμβουλίου[2]. Ο παρών κανονισμός δεν
θίγει σε καμία περίπτωση τις εν λόγω διατάξεις.
(14)     Τα κράτη μέλη, ή οι
εντεταλμένες από αυτά οντότητες, και η Επιτροπή θα πρέπει να τηρούν το απόρρητο
των εμπορικά ευαίσθητων δεδομένων και πληροφοριών. Ως εκ τούτου, τα κράτη μέλη
ή οι εντεταλμένες από αυτά οντότητες θα πρέπει, εξαιρουμένων των δεδομένων και
των πληροφοριών σχετικά με τα διασυνοριακά έργα μεταφοράς, να παρουσιάζουν υπό
συγκεντρωτική μορφή αυτά τα δεδομένα και τις πληροφορίες σε εθνικό επίπεδο πριν
τα υποβάλουν στην Επιτροπή. Εάν απαιτείται, η Επιτροπή θα πρέπει να παρουσιάζει
με πιο συγκεντρωτική μορφή τα δεδομένα αυτά, ούτως ώστε να μην είναι δυνατό να
αποκαλυφθούν ή να συναχθούν στοιχεία σχετικά με μεμονωμένες επιχειρήσεις και
εγκαταστάσεις.
(15)     Η Επιτροπή και, ιδίως, το
Παρατηρητήριο Ενεργειακών Αγορών της θα πρέπει να καταρτίζουν σε τακτική βάση
διακλαδική ανάλυση της διαρθρωτικής εξέλιξης και των προοπτικών του ενεργειακού
συστήματος της Ένωσης και, όπου ενδείκνυται, περισσότερο εστιασμένη ανάλυση σε
συγκεκριμένες πτυχές αυτού του ενεργειακού συστήματος. Η ανάλυση θα πρέπει,
ιδίως, να συμβάλει στη διαπίστωση δυνητικών ελλείψεων στις υποδομές και τις
επενδύσεις, με σκοπό την εξισορρόπηση της προσφοράς και της ζήτησης ενέργειας.
Η ανάλυση θα πρέπει να αποτελεί επίσης συμβολή σε μια συζήτηση σε ευρωπαϊκό
επίπεδο σχετικά με τις ενεργειακές υποδομές και, επομένως, θα πρέπει να
διαβιβάζεται στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική
και Κοινωνική Επιτροπή και να τίθεται στη διάθεση των ενδιαφερομένων.
(16)     Την Επιτροπή μπορούν να
επικουρούν εμπειρογνώμονες των κρατών μελών ή άλλοι αρμόδιοι εμπειρογνώμονες με
σκοπό να διαμορφωθεί συναντίληψη των δυνητικών ελλείψεων στις υποδομές και των
συναφών κινδύνων, καθώς και να ενισχυθεί η διαφάνεια όσον αφορά τις μελλοντικές
εξελίξεις.
(17)     Ο παρών κανονισμός αντικαθιστά
τον κανονισμό (ΕΕ, Ευρατόμ) αριθ. 617/2010 του Συμβουλίου, της 24ης Ιουνίου
2010, ο οποίος ακυρώθηκε από το Ευρωπαϊκό Δικαστήριο στις 6 Σεπτεμβρίου 2012
και τα αποτελέσματα του οποίου διατηρούνται μέχρι την έκδοση του νέου
κανονισμού[3].
(18)     Η μορφή και οι διάφορες άλλες
τεχνικές λεπτομέρειες για την κοινοποίηση προς την Επιτροπή των δεδομένων και
των πληροφοριών σχετικά με επενδυτικά σχέδια σε ενεργειακή υποδομή καθορίζονται
στο παράρτημα του κανονισμού (ΕΕ, Ευρατόμ) αριθ. 833/2010 της Επιτροπής, της
21ης Σεπτεμβρίου 2010, σχετικά με την εφαρμογή του κανονισμού (ΕΕ, Ευρατόμ)
αριθ. 617/2010 του Συμβουλίου. Ο κανονισμός (ΕΕ, Ευρατόμ) αριθ. 833/2010 της
Επιτροπής εξακολουθεί να εφαρμόζεται έως την αναθεώρησή του, η οποία θα
πραγματοποιηθεί αμέσως μετά τη θέσπιση του παρόντος κανονισμού, 
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός θεσπίζει κοινό πλαίσιο
για την κοινοποίηση στην Επιτροπή των δεδομένων και των πληροφοριών σχετικά με
επενδυτικά σχέδια σε ενεργειακή υποδομή στους κλάδους του πετρελαίου, του
φυσικού αερίου, της ηλεκτρικής ενέργειας, συμπεριλαμβανομένων των ανανεώσιμων
πηγών ενέργειας, και των βιοκαυσίμων, καθώς και σχετικά με επενδυτικά σχέδια
που αφορούν τη δέσμευση και την αποθήκευση διοξειδίου του άνθρακα που παράγεται
από τους εν λόγω κλάδους.
2. Ο παρών κανονισμός εφαρμόζεται στα
επενδυτικά σχέδια που απαριθμούνται στο παράρτημα, για τα οποία έχουν αρχίσει
ήδη εργασίες κατασκευής ή παροπλισμού ή έχει ληφθεί οριστική απόφαση περί
επένδυσης.
Τα κράτη μέλη μπορούν επίσης να υποβάλουν
εκτίμηση δεδομένων ή προκαταρκτικές πληροφορίες για επενδυτικά σχέδια των ειδών
που απαριθμούνται στο παράρτημα βάσει των οποίων έχει προγραμματισθεί η έναρξη
κατασκευαστικών εργασιών εντός πέντε ετών ή παροπλισμός εντός τριών ετών και
για τα οποία δεν έχει ληφθεί ακόμη οριστική απόφαση περί επένδυσης.
Άρθρο 2
Ορισμοί
Για τους σκοπούς του παρόντος κανονισμού,
ισχύουν οι ακόλουθοι ορισμοί:
              1. «υποδομή»: κάθε είδους
εγκαταστάσεις ή μέρος εγκαταστάσεων που αφορούν την παραγωγή, τη μεταφορά και την
αποθήκευση·
              2. «επενδυτικά σχέδια»: σχέδια που
αποβλέπουν:
         i) στην κατασκευή νέας υποδομής·
         ii) στη μετατροπή, τον εκσυγχρονισμό,
την αύξηση ή τη μείωση της δυναμικότητας υπάρχουσας υποδομής·
         iii) στον μερικό ή ολικό παροπλισμό
υπάρχουσας υποδομής·
              3. «οριστική απόφαση περί
επένδυσης», η απόφαση που ελήφθη σε επίπεδο επιχείρησης να διατεθούν οριστικώς
κονδύλια προς την επενδυτική φάση έργου, όπου επενδυτική φάση σημαίνει η φάση
κατά την οποία πραγματοποιείται η κατασκευή ή ο παροπλισμός και καθίστανται
απαιτητές οι κεφαλαιακές δαπάνες. Στην επενδυτική φάση δεν περιλαμβάνεται η φάση
σχεδιασμού, κατά την οποία προετοιμάζεται η υλοποίηση του έργου και η οποία
περιλαμβάνει, ανάλογα με την περίπτωση, αξιολόγηση σκοπιμότητας,
προπαρασκευαστικές και τεχνικές μελέτες, έκδοση αδειών και εγκρίσεων και
καταβολή των κεφαλαιακών δαπανών·
              4. «επενδυτικά σχέδια υπό
εκτέλεση»: επενδυτικά σχέδια των οποίων η κατασκευή έχει αρχίσει και έχουν
προκύψει κεφαλαιουχικές δαπάνες·
              5. «παροπλισμός»: η φάση οριστικής
παύσης της λειτουργίας μιας υποδομής·
              6. «παραγωγή»: η παραγωγή
ηλεκτρικής ενέργειας και η επεξεργασία καυσίμων, συμπεριλαμβανομένων των
βιοκαυσίμων·
              7. «μεταφορά»: η μεταφορά
ενεργειακών πηγών ή προϊόντων ή διοξειδίου του άνθρακα μέσω δικτύου,
συγκεκριμένα:
         i) μέσω σωληναγωγών, πλην του ανάντη
δικτύου σωληναγωγών και πλην του τμήματος των σωληναγωγών που χρησιμοποιούνται
κυρίως για την τοπική διανομή· ή
         ii) μέσω διασυνδεδεμένων συστημάτων
υπερυψηλής και υψηλής τάσης, πλην των συστημάτων που χρησιμοποιούνται κυρίως
για την τοπική διανομή·
              8. «αποθήκευση»: η μόνιμη ή
προσωρινή αποθεματοποίηση ενέργειας ή πηγών ενέργειας σε υπέργεια ή υπόγεια
υποδομή ή σε γεωλογικούς σχηματισμούς ή απομόνωση διοξειδίου του άνθρακα σε
υπόγειους γεωλογικούς σχηματισμούς·
              9. «επιχειρήσεις»: φυσικά ή νομικά
πρόσωπα ιδιωτικού ή δημόσιου δικαίου που λαμβάνουν αποφάσεις για επενδυτικά
σχέδια ή την υλοποίησή τους·
              10. «πηγές ενέργειας»:
         i) πρωτογενείς πηγές ενέργειας, όπως
πετρέλαιο, φυσικό αέριο ή άνθρακας·
         ii) πηγές ενέργειας από μετατροπή, όπως ηλεκτρική
ενέργεια·
         iii) πηγές ανανεώσιμης ενέργειας, όπου
συμπεριλαμβάνονται η υδροηλεκτρική, η βιομάζα, το βιοαέριο, η αιολική, η
ηλιακή, η παλιρροιακή και η γεωθερμική ενέργεια· ή
         iv) ενεργειακά προϊόντα, όπως προϊόντα
διύλισης πετρελαίου και βιοκαύσιμα.
              11. «ειδικό όργανο»: όργανο που
έχει αναλάβει, δυνάμει ειδικής για τον ενεργειακό τομέα νομικής πράξης της
Ένωσης, την προετοιμασία και την έγκριση πολυετών σχεδίων ανάπτυξης
πανενωσιακών δικτύων και επενδύσεων στις ενεργειακές υποδομές, όπως το
Ευρωπαϊκό Δίκτυο Διαχειριστών Συστημάτων Μεταφοράς Ηλεκτρικής Ενέργειας («ΕΔΔΣΜ
Ηλεκτρικής Ενέργειας») σύμφωνα με το άρθρο 4 του κανονισμού (ΕΚ) αριθ. 714/2009
του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά
με τους όρους πρόσβασης στο δίκτυο για τις διασυνοριακές ανταλλαγές ηλεκτρικής
ενέργειας[4], και το Ευρωπαϊκό Δίκτυο
Διαχειριστών Συστημάτων Μεταφοράς Αερίου («ΕΔΔΣΜ Αερίου»), σύμφωνα με το άρθρο
4 του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του
Συμβουλίου, της 13ης Ιουλίου 2009 σχετικά με τους όρους πρόσβασης στα δίκτυα μεταφοράς
φυσικού αερίου[5].
Άρθρο 3
Κοινοποίηση δεδομένων
1. Τα κράτη μέλη, ή οι οντότητες στις οποίες
έχουν αναθέσει αυτό το καθήκον, συγκεντρώνουν όλα τα δεδομένα και τις
πληροφορίες που καθορίζονται στον παρόντα κανονισμό από την 1η Ιανουαρίου 2015
και, εν συνεχεία, ανά διετία, μεριμνώντας να τηρούν σε εύλογα επίπεδα τις
δαπάνες συλλογής και κοινοποίησης των πληροφοριών.
Κοινοποιούν στην Επιτροπή τα δεδομένα και τις
σχετικές με τα σχέδια πληροφορίες που αναφέρονται στον παρόντα κανονισμό το
2015, το οποίο είναι το πρώτο έτος υποβολής έκθεσης και, εν συνεχεία, ανά
διετία. Η εν λόγω κοινοποίηση γίνεται σε συγκεντρωτική μορφή, εκτός των
δεδομένων και συναφών πληροφοριών που αφορούν διασυνοριακά έργα μεταφοράς.
Τα κράτη μέλη ή οι εντεταλμένες από αυτά
οντότητες κοινοποιούν τα συγκεντρωτικά δεδομένα και τις σχετικές με τα σχέδια
πληροφορίες μέχρι τις 31 Ιουλίου του εκάστοτε έτους υποβολής έκθεσης.
2. Τα κράτη μέλη ή οι εντεταλμένες από αυτά
οντότητες απαλλάσσονται από την υποχρέωση που αναφέρεται στην παράγραφο 1,
εφόσον και στον βαθμό που, σύμφωνα με το ειδικό για τον ενεργειακό τομέα δίκαιο
της Ένωσης και τη συνθήκη Ευρατόμ:
              α) το οικείο κράτος μέλος ή η
εντεταλμένη από αυτό οντότητα έχει ήδη κοινοποιήσει στην Επιτροπή δεδομένα ή
πληροφορίες ισοδύναμες προς εκείνες που απαιτεί ο παρών κανονισμός και έχει
αναφέρει την ημερομηνία κοινοποίησης και τη συγκεκριμένη ειδική νομική πράξη· ή
              β) έχει ανατεθεί σε ειδικό όργανο η
εκπόνηση πολυετούς επενδυτικού προγράμματος για ενεργειακή υποδομή σε ενωσιακό
επίπεδο, και το εν λόγω όργανο συγκεντρώνει προς το σκοπό αυτό δεδομένα και
πληροφορίες ισοδύναμες προς εκείνες που απαιτεί ο παρών κανονισμός. Στην
περίπτωση αυτή και για τους σκοπούς του παρόντος κανονισμού, το ειδικό όργανο
κοινοποιεί όλα τα σχετικά δεδομένα και πληροφορίες στην Επιτροπή.
Άρθρο 4
Πηγές δεδομένων
Οι οικείες επιχειρήσεις κοινοποιούν τα
δεδομένα ή τις πληροφορίες που αναφέρονται στο άρθρο 3 στα κράτη μέλη, ή στις
εντεταλμένες από αυτά οντότητες, στο έδαφος των οποίων έχουν προγραμματίσει να
εκτελέσουν επενδυτικά σχέδια, πριν από την 1η Ιουνίου κάθε έτους υποβολής
έκθεσης. Τα δεδομένα ή οι πληροφορίες που κοινοποιούνται αποτυπώνουν την
κατάσταση των επενδυτικών σχεδίων την 31η Μαΐου του εκάστοτε έτους υποβολής
έκθεσης.
Το πρώτο εδάφιο δεν εφαρμόζεται σε επιχειρήσεις,
εφόσον το οικείο κράτος μέλος αποφασίσει να χρησιμοποιήσει άλλους τρόπους για
την παροχή στην Επιτροπή των δεδομένων ή των πληροφοριών που αναφέρονται στο
άρθρο 3.
Άρθρο 5
Περιεχόμενο της κοινοποίησης
1. Όσον αφορά τα είδη των επενδυτικών σχεδίων
που αναφέρονται στο παράρτημα, η προβλεπόμενη στο άρθρο 3 κοινοποίηση
περιλαμβάνει, κατά περίπτωση, τα ακόλουθα:
              α) τον όγκο των δυναμικοτήτων που
προγραμματίζονται ή είναι υπό κατασκευή·
              β) το είδος και τα κύρια
χαρακτηριστικά των προγραμματιζόμενων ή υπό κατασκευή υποδομών ή δυναμικοτήτων,
συμπεριλαμβανομένης της τοποθεσίας των διασυνοριακών έργων μεταφοράς,
ενδεχομένως·
              γ) το πιθανό έτος έναρξης
λειτουργίας·
              δ) το είδος των χρησιμοποιούμενων
πηγών ενέργειας·
              ε) τις εγκαταστάσεις που είναι
ικανές να ανταποκρίνονται σε κρίσεις ασφάλειας του εφοδιασμού, όπως ο εξοπλισμός
που επιτρέπει αντίστροφες ροές ή χρήση άλλων καυσίμων· και
              στ) τον εξοπλισμό των συστημάτων
δέσμευσης διοξειδίου του άνθρακα ή τους μηχανισμούς μετασκευής για τη δέσμευση
και αποθήκευση του διοξειδίου του άνθρακα.
2. Όσον αφορά τυχόν προτεινόμενο παροπλισμό, η
προβλεπόμενη στο άρθρο 3 κοινοποίηση περιλαμβάνει τα ακόλουθα:
              α) τον χαρακτήρα και τη
δυναμικότητα της σχετικής υποδομής και
              β) το πιθανολογούμενο έτος παύσης
της λειτουργίας.
3. Κάθε κοινοποίηση σύμφωνα με το άρθρο 3
περιλαμβάνει, ανάλογα με την περίπτωση, τον συνολικό όγκο των εγκατεστημένων
δυναμικοτήτων παραγωγής, μεταφοράς και αποθήκευσης οι οποίες υφίστανται στην
αρχή του κρίσιμου έτους αναφοράς ή των οποίων η λειτουργία διακόπτεται για
περίοδο μεγαλύτερη των τριών ετών.
Τα κράτη μέλη, οι εντεταλμένες από αυτά
οντότητες ή το ειδικό όργανο που αναφέρεται στο άρθρο 3 παράγραφος 2 στοιχείο
β) μπορούν να προσθέτουν στις κοινοποιήσεις τους συναφείς παρατηρήσεις, όπως για
παράδειγμα παρατηρήσεις σχετικά με καθυστερήσεις ή εμπόδια κατά την εφαρμογή
των επενδυτικών σχεδίων.
Άρθρο 6
Ποιότητα και δημοσιοποίηση των
δεδομένων
1. Τα κράτη μέλη, οι εντεταλμένες από αυτά
οντότητες ή, κατά περίπτωση, τα ειδικά όργανα επιδιώκουν να εξασφαλίζουν την
ποιότητα, τη συνάφεια, την ακρίβεια, τη σαφήνεια, την έγκαιρη διαβίβαση και τη
συνοχή των δεδομένων και των πληροφοριών που κοινοποιούν στην Επιτροπή.
Σε περίπτωση ειδικών οργάνων, τα δεδομένα και
οι πληροφορίες που κοινοποιούνται μπορούν να συνοδεύονται από συναφείς
παρατηρήσεις των κρατών μελών.
2. Η Επιτροπή δύναται να δημοσιεύει δεδομένα
και πληροφορίες που της διαβιβάσθηκαν σύμφωνα με τον παρόντα κανονισμό, ιδίως
τις αναλύσεις που αναφέρονται στο άρθρο 10 παράγραφος 3, υπό τον όρο ότι τα εν
λόγω δεδομένα και πληροφορίες δημοσιεύονται σε συγκεντρωτική μορφή και δεν
αποκαλύπτονται ούτε μπορούν να συναχθούν στοιχεία που αφορούν μεμονωμένες
επιχειρήσεις και εγκαταστάσεις.
3. Τα κράτη μέλη, η Επιτροπή, ή οι
εντεταλμένες από τα κράτη μέλη οντότητες τηρούν όλοι το απόρρητο των εμπορικά
ευαίσθητων δεδομένων ή πληροφοριών που διαθέτουν.
Άρθρο 7
Εκτελεστικές διατάξεις
Εντός των ορίων που καθορίζονται από τον
παρόντα κανονισμό, η Επιτροπή θεσπίζει τις αναγκαίες για την εφαρμογή του
παρόντος κανονισμού διατάξεις, εντός δύο μηνών από τη θέση σε ισχύ του παρόντος
κανονισμού, όσον αφορά τη μορφή και τις διάφορες άλλες τεχνικές λεπτομέρειες
για την κοινοποίηση των δεδομένων και των πληροφοριών που αναφέρονται στα άρθρα
3 και 5. Μέχρι τότε, εξακολουθεί να ισχύει ο κανονισμός (ΕΕ, Ευρατόμ) αριθ.
833/2010 της Επιτροπής, της 21ης Σεπτεμβρίου 2010, σχετικά με την εφαρμογή του
κανονισμού (ΕΕ, Ευρατόμ) αριθ. 617/2010 του Συμβουλίου. 
Άρθρο 8
Επεξεργασία δεδομένων
Η Επιτροπή είναι υπεύθυνη για την ανάπτυξη, τη
φύλαξη, τη διαχείριση και τη συντήρηση των πόρων ΤΠ που απαιτούνται για τη
λήψη, αποθήκευση και κάθε είδους επεξεργασία των δεδομένων ή των πληροφοριών
σχετικά με την ενεργειακή υποδομή που της κοινοποιούνται σύμφωνα με τον παρόντα
κανονισμό.
Άρθρο 9
Προστασία των φυσικών προσώπων έναντι
της επεξεργασίας δεδομένων
Ο παρών κανονισμός δεν θίγει το ενωσιακό
δίκαιο, και, ειδικότερα, δεν τροποποιεί με κανέναν τρόπο τις υποχρεώσεις των
κρατών μελών σε ό,τι αφορά την επεξεργασία εκ μέρους τους των δεδομένων
προσωπικού χαρακτήρα, όπως αυτές επιβάλλονται από την οδηγία 95/46/ΕΚ, ή τις
υποχρεώσεις που εμπίπτουν στα θεσμικά και λοιπά όργανα και Ένωσης δυνάμει του
κανονισμού (ΕΚ) αριθ. 45/2001 σχετικά με την επεξεργασία των δεδομένων
προσωπικού χαρακτήρα κατά την άσκηση των αρμοδιοτήτων τους.
Άρθρο 10
Παρακολούθηση και υποβολή εκθέσεων
1. Με βάση τα δεδομένα και τις πληροφορίες που
της διαβιβάζονται και, εφόσον ενδείκνυται, τυχόν άλλες πηγές δεδομένων, καθώς
και τα δεδομένα που έχει αποκτήσει η Επιτροπή, και σε συνάρτηση με τις σχετικές
αναλύσεις, όπως τα πολυετή σχέδια ανάπτυξης δικτύων για το φυσικό αέριο και την
ηλεκτρική ενέργεια, η Επιτροπή διαβιβάζει στο Ευρωπαϊκό Κοινοβούλιο, στο
Συμβούλιο και την Ευρωπαϊκή Οικονομική και Κοινωνική Επιτροπή και δημοσιεύει
ανά διετία, διακλαδική ανάλυση της διαρθρωτικής εξέλιξης και των προοπτικών του
ενεργειακού συστήματος της Ένωσης. Η ανάλυση αυτή έχει ιδίως ως σκοπό:
              α) τη διαπίστωση δυνητικών
μελλοντικών αποκλίσεων μεταξύ προσφοράς και ζήτησης ενέργειας οι οποίες είναι
σημαντικές από την οπτική της ενεργειακής πολιτικής της Ένωσης·
              β) τη διαπίστωση επενδυτικών
εμποδίων και την προώθηση των βέλτιστων πρακτικών για την αντιμετώπισή τους·
και
              γ) την αύξηση της διαφάνειας για
όσους μετέχουν ή ενδέχεται να εισέλθουν στην αγορά.
Βασιζόμενη σε αυτά τα δεδομένα και τις
πληροφορίες, η Επιτροπή μπορεί επίσης να εκπονεί οποιαδήποτε ειδική ανάλυση
κρίνει αναγκαία ή ενδεδειγμένη.
2. Για την προετοιμασία των αναλύσεων που
αναφέρονται στην παράγραφο 1, η Επιτροπή μπορεί να επικουρείται από
εμπειρογνώμονες των κρατών μελών και/ή άλλους εμπειρογνώμονες ή επαγγελματικές
ενώσεις με ειδικές γνώσεις στον σχετικό τομέα.
Η Επιτροπή παρέχει σε όλα τα κράτη μέλη την
ευκαιρία να διατυπώσουν παρατηρήσεις σχετικά με τα σχέδια αναλύσεων.
3. Η Επιτροπή συζητά τις αναλύσεις με τους
ενδιαφερόμενους, όπως το ΕΔΔΣΜ Ηλεκτρικής Ενέργειας, το ΕΔΔΣΜ Αερίου, η ομάδα
συντονισμού για το αέριο και η ομάδα πετρελαϊκού εφοδιασμού.
Άρθρο 11
Επανεξέταση
Η Επιτροπή επανεξετάζει την εφαρμογή του
παρόντος κανονισμού και υποβάλλει έκθεση στο Ευρωπαϊκό Κοινοβούλιο και το
Συμβούλιο σχετικά με τα αποτελέσματα της επανεξέτασης αυτής έως τις 31
Δεκεμβρίου 2016. Στην επανεξέταση, η Επιτροπή μεταξύ άλλων, εξετάζει το
ενδεχόμενο να επεκταθεί το πεδίο εφαρμογής, ώστε να συμπεριλάβει την εξόρυξη
φυσικού αερίου, πετρελαίου και άνθρακα.
Άρθρο 12
Κατάργηση
Ο κανονισμός (ΕΕ, Ευρατόμ) αριθ. 617/2010 του
Συμβουλίου καταργείται από την ημερομηνία έναρξης ισχύος του παρόντος
κανονισμού. 
Άρθρο 13
Έναρξη ισχύος
Ο παρών κανονισμός αρχίζει να ισχύει την
εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής
Ένωσης.
Ο παρών κανονισμός είναι δεσμευτικός
ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες,
Για το Ευρωπαϊκό Κοινοβούλιο                     Για
το Συμβούλιο
Ο Πρόεδρος                                                   Ο
Πρόεδρος
ΠΑΡΑΡΤΗΜΑ
ΕΠΕΝΔΥΤΙΚΑ ΣΧΕΔΙΑ
1.           ΠΕΤΡΕΛΑΙΟ
1.1.        Διύλιση
–                        
εγκαταστάσεις διύλισης με δυναμικότητα τουλάχιστον
1 000 000 τόνους ετησίως,
–                        
επέκταση της δυναμικότητας απόσταξης άνω των
1 000 000 τόνων ετησίως,
–                        
εγκαταστάσεις αναμόρφωσης/πυρόλυσης με δυναμικότητα
τουλάχιστον 500 τόνους ημερησίως,
–                        
εγκαταστάσεις αποθειώσεως υπολειμμάτων
μαζούτ/πετρελαίου εσωτερικής καύσης/πρώτης ύλης τροφοδοσίας διυλιστηρίου/άλλων
προϊόντων πετρελαίου,
–                        
εξαιρούνται οι χημικές εγκαταστάσεις οι οποίες δεν
παράγουν πετρέλαιο θέρμανσης και/ή καύσιμα κινητήρων ή τα παράγουν μόνον ως
παραπροϊόντα.
1.2.        Μεταφορές
–                        
σωληναγωγοί αργού πετρελαίου με δυναμικότητα
μεταφοράς τουλάχιστον 3 εκατ. τόνων ετησίως, καθώς και επέκταση ή επιμήκυνσή
τους, μήκους τουλάχιστον 30 χιλιομέτρων,
–                        
σωληναγωγοί προϊόντων πετρελαίου με δυναμικότητα
μεταφοράς τουλάχιστον 1,5 εκατ. τόνων ετησίως, καθώς και επέκταση ή
επιμήκυνσή τους, μήκους τουλάχιστον 30 χιλιομέτρων,
–                        
σωληναγωγοί που αποτελούν σημαντικές συνδέσεις
εθνικών ή διεθνών δικτύων διασύνδεσης και σωληναγωγοί και σχέδια κοινού
ενδιαφέροντος τα οποία προσδιορίζονται στους προσανατολισμούς που καθορίζονται
δυνάμει του άρθρου 171 της Συνθήκης για τη λειτουργία της Ευρωπαϊκής Ένωσης
(«ΣΛΕΕ»).
Εξαιρούνται οι σωληναγωγοί για στρατιωτικούς
σκοπούς, καθώς και όσοι τροφοδοτούν βιομηχανικές εγκαταστάσεις που δεν
εμπίπτουν στο πεδίο εφαρμογής του σημείου 1.1.
1.3.        Αποθήκευση
–                        
εγκαταστάσεις αποθήκευσης αργού πετρελαίου και
προϊόντων πετρελαίου (εγκαταστάσεις με χωρητικότητα από 150 000 m3
και άνω ή, εφόσον πρόκειται για δεξαμενές, με χωρητικότητα τουλάχιστον 100 000
m3).
Εξαιρούνται οι δεξαμενές που προορίζονται για
στρατιωτικούς σκοπούς, καθώς και όσες τροφοδοτούν βιομηχανικές εγκαταστάσεις
που δεν εμπίπτουν στο πεδίο εφαρμογής του σημείου 1.1.
2.           ΑΕΡΙΟ 
2.1.        Μεταφορά
–                        
σωληναγωγοί μεταφοράς αερίου, περιλαμβανομένου του
φυσικού και του βιοαερίου, που αποτελούν τμήμα δικτύου το οποίο αποτελείται
κυρίως από σωληναγωγούς υψηλής πίεσης, εκτός σωληναγωγών που αποτελούν τμήμα
δικτύου προς τα ανάντη και εκτός από το τμήμα των σωληναγωγών υψηλής πίεσης που
χρησιμοποιείται κυρίως στο πλαίσιο της τοπικής διανομής φυσικού αερίου,
–                        
σωληναγωγοί και σχέδια κοινού ενδιαφέροντος τα
οποία προσδιορίζονται στους προσανατολισμούς που καθορίζονται δυνάμει του
άρθρου 171 της ΣΛΕΕ.
2.2.        Τερματικοί σταθμοί υγροποιημένου
φυσικού αερίου
–                        
τερματικοί σταθμοί για την εισαγωγή υγροποιημένου
φυσικού αερίου, με ισχύ επαναέρωσης 1 δισεκατ. m3 ετησίως ή
μεγαλύτερη. 
2.3.        Αποθήκευση
–                        
εγκαταστάσεις αποθήκευσης συνδεδεμένες με τους
σωληναγωγούς μεταφοράς που αναφέρονται στο σημείο 2.1.
Εξαιρούνται οι σωληναγωγοί, οι τερματικοί
σταθμοί και οι εγκαταστάσεις αερίου για στρατιωτικούς σκοπούς, καθώς και όσοι
τροφοδοτούν χημικές εγκαταστάσεις που δεν παράγουν ενεργειακά προϊόντα ή τα
παράγουν μόνον ως παραπροϊόντα.
3.           ΗΛΕΚΤΡΙΚΗ ΕΝΕΡΓΕΙΑ
3.1.        Παραγωγή
–                        
θερμικοί και πυρηνικοί σταθμοί ηλεκτροπαραγωγής
(συγκροτήματα με ισχύ 100 MWe ή μεγαλύτερη),
–                        
εγκαταστάσεις ηλεκτροπαραγωγής από
βιομάζα/βιορευστά/απόβλητα (με ισχύ 20 MW ή μεγαλύτερη),
–                        
σταθμοί συμπαραγωγής ηλεκτρικής ενέργειας και
χρήσιμης θερμικής ενέργειας (εγκαταστάσεις ηλεκτροπαραγωγής ισχύος 20 MW ή
μεγαλύτερης),
–                        
υδροηλεκτρικοί σταθμοί (εγκαταστάσεις
ηλεκτροπαραγωγής ισχύος 30 MW ή μεγαλύτερης),
–                        
αιολικά πάρκα ισχύος 20 MW ή μεγαλύτερης,
–                        
συγκεντρωτικές ηλιοθερμικές και γεωθερμικές εγκαταστάσεις
(με ισχύ 20 MW ή μεγαλύτερη),
–                        
φωτοβολταϊκές εγκαταστάσεις (με ισχύ 10 MW ή
μεγαλύτερη).
3.2.        Μεταφορά
–                        
εναέριες γραμμές μεταφοράς, εφόσον έχουν σχεδιαστεί
για την τάση που χρησιμοποιείται συνήθως σε εθνικό επίπεδο για τις γραμμές
διασύνδεσης και υπό την προϋπόθεση ότι έχουν σχεδιαστεί για τάση 220 kV
και άνω,
–                        
υπόγεια και υποβρύχια καλώδια μεταφοράς, εφόσον
έχουν σχεδιαστεί για τάση 150 kV και άνω,
–                        
σχέδια κοινού ενδιαφέροντος τα οποία
προσδιορίζονται στους προσανατολισμούς που καθορίζονται δυνάμει του άρθρου 171
της ΣΛΕΕ.
4.           ΒΙΟΚΑΥΣΙΜΑ
4.1.        Παραγωγή
–                        
εγκαταστάσεις που είναι σε θέση να παράγουν ή να
διυλίζουν βιοκαύσιμα (εγκαταστάσεις με ισχύ 50 000 τόνους ανά έτος ή
μεγαλύτερη).
5.           ΔΙΟΞΕΙΔΙΟ ΤΟΥ ΑΝΘΡΑΚΑ
5.1.        Μεταφορά
–                        
σωληναγωγοί μεταφοράς CO2 συνδεδεμένοι
με τις εγκαταστάσεις παραγωγής που αναφέρονται στα σημεία 1.1 και 3.1.
5.2.        Αποθήκευση
–                        
εγκαταστάσεις αποθήκευσης (χώρος ή συγκρότημα
αποθήκευσης με χωρητικότητα 100 kt ή μεγαλύτερη).
Εξαιρούνται οι
εγκαταστάσεις αποθήκευσης που προορίζονται για έρευνα και τεχνολογική ανάπτυξη.
[1]               ΕΕ L 281 της 23.11.1995, σ. 31.
[2]               ΕΕ L 8 της 12.1.2001, σ. 1.
[3]               Υπόθεση C-490/10, Ευρωπαϊκό Κοινοβούλιο κατά Συμβουλίου
της Ευρωπαϊκής Ένωσης, [ΕΕ C 331
της 27.10.2012, σ. 2].
[4]               ΕΕ L 211 της 14.8.2009, σ. 15.
[5]               ΕΕ L 211 της 14.8.2009, σ. 36.